
Informare privind rezultatele obținute de candidații din județul Giurgiu la  examenul național pentru obținerea definitivării în învățământ (sesiunea 2026)
Rezultatele inițiale înregistrate la proba scrisă desfășurată marți, 14 iulie, în cadrul examenului național pentru definitivare în învățământul preuniversitar, au fost publicate astăzi, 21 iulie, pe site-ul dedicat și la centrul de examen de la Școala Gimnaială ”Sfinții Martiri Brâncoveni” Giurgiu. 
Promovabilitatea a fost  de 59,22%, în creștere față de anul trecut (54,80%). Cadrele didactice promovate obțin definitivarea în învățământ, respectiv dobândesc dreptul de practică în învățământul preuniversitar.
Reamintim că proba scrisă este parte constitutivă a examenului, nota obținută la această probă având o pondere de 70% în calculul mediei finale. Pentru a fi declarat promovat, un candidat trebuie să obțină minimum media 8, calculată ca medie ponderată a notelor la toate probele examenului, inclusiv proba scrisă.
Conform metodologiei, sunt în măsură să susțină proba scrisă doar candidații care au îndeplinit cumulativ condiţiile prevăzute de metodologie:
· stagiu de predare în specialitate de cel puţin un an;
· calificativul „Bine” sau „Foarte bine” pentru anul şcolar în curs;
· cel puțin media 8 - media aritmetică a notelor obținute la cele două inspecții la clasă și la evaluarea portofoliului profesional, dar note nu mai mici de 7 la fiecare din probele respective.
Ulterior afișării, candidații pot depune contestații (la centrul de examen) astăzi, 21 iulie (până la ora 20:00) și miercuri, 22 iulie (până la ora 12:00). Contestațiile pot fi transmise și prin e-mail, utilizându-se adresele de poștă electronică afișate în centrul de examen în ziua susținerii probei scrise.
Rezultatele finale se afișează în centrele de examen și  pe pagina web dedicată, în data de 27 iulie și vor fi validate prin ordin de ministru în perioada 30 iulie - 18 august 2026.

